Brandstofpryse bykans onveranderd in MeiDie prys van petrol sal op 6 Mei waarskynlik met enkele sente styg – moontlik slegs sowat 5c per liter. Paul Joubert, senior ekonomiese navorser by die Solidariteit Navorsingsinstituut (SNI), sê die prys van diesel kan ook met enkele sente styg of daal. “Hierdie geringe bewegings sal die pryse van brandstof dus bykans onveranderd laat in Mei. Dié pryse sal wel sowat 9,6% laer wees as in Mei 2014, toe 93-oktaan petrol in Gauteng R14,01 gekos het.” Volgens Joubert het die rand tot dusver gedurende April feitlik stabiel gebly teenoor die Amerikaanse dollar vergeleke met Maart se vlakke. “Die internasionale dollarpryse van petroleumprodukte, die ander faktor wat plaaslike pryse affekteer, het tot dusver gemiddeld in April slegs gering gestyg. Dit verklaar waarom die plaaslike brandstofpryse in Mei byna onveranderd sal bly.” Joubert het gesê hoewel oliepryse gemiddeld vir die maand bykans onveranderd gebly het teenoor Maart se gemiddelde prys, het dit in die afgelope twee weke weer skerp gestyg. “Indien die huidige olieprysvlakke deur die loop van Mei stabiel bly of selfs verder styg, gaan plaaslike brandstofpryse op 3 Junie weer beduidend styg. Daar is egter tans baie wisselvalligheid en die situasie kan ook maklik gedurende die loop van Mei verander.” Die departement van energie sal die finale aankondiging oor Mei se pryse Vrydag maak. Die aankondiging kan moontlik tot Donderdag vervroeg word weens die vakansiedag Vrydag.